Søndag ble Rosenborg-supportere nektet å ta med et banner påmalt et Amnesty-slagord inn på Aker stadion.

– Det er fotballklubben som bestemmer, sier Molde-politiet, som beskriver Kjernen som bråkmakere.

Tekst Lars Johnsen

Søndag 30. september tok Molde imot Rosenborg til hovedkampen i Eliteseriens 24. serierunde. I lys av saken der en Molde-spiller er tiltalt for sovevoldtekt, ønsket tilreisende Rosenborg-supportere å markere et standpunkt. Spilleren ble frikjent for sovevoldtekt i tingretten, men kjent erstatningspliktig. Saken er anket og skal behandles i lagmannsretten.

De laget et banner, «Nei er nei. Voldtekt = sex uten samtykke», hentet fra menneskerettighetsorganisasjonen Amnestys kampanje mot voldtekt.

Ved inngangen til borteseksjonen på Aker stadion ble tilreisende supportere kontrollert. Rosenborg-supporteren som hadde med seg banneret fikk beskjed av en vakt at banneret ikke fikk være med inn på stadion. Vakten skal så ha insistert på at Rosenborg-supporteren oppga personalia, noe trønderen nektet ettersom en vakt på et fotballstadion ikke har myndighet til å kreve dette. Ifølge vitner til hendelsen Josimar har snakket med, grep politiet inn. Politiet ba om legitimasjon fra mannen, noe han ga dem. Av politiet fikk Rosenborg-supporteren beskjed om at han nå var bortvist fra stadion. Ordensmakten skal ikke ha oppgitt noen grunn for hvorfor Rosenborg-supporteren ble bortvist.

Da nyheten om at Rosenborg-supporterne ble nektet å ta med seg banneret inn på stadion spredte seg, bestemte et knippe RBK-supportere som allerede var på tribunen seg for å forlate stadion og se kampen på pub. Midtveis i 2. omgang gikk noen av de samme Rosenborg-supportere tilbake til stadion for å hente supportereffekter som lå igjen på tribunen. Ved inngangen ble de møtt med det vitner beskriver som en mur av 10-15 vakter og 15-20 uniformerte politibetjenter, samt en politihund uten munnkurv.

Kilder Josimar har snakket med forteller at de opplevde at politiet opptrådte som et privat vaktselskap på vegne av Molde FK. På grunn av et banner med et budskap fra Amnesty?

I april ble et banner med påskriften «MOT voldtekt» medbrakt til Aker stadion av Lillestrøm-supportere konfiskert på tribunen.

Hvordan står det egentlig til med ytringsfriheten på norske fotballtribuner?

«Problematisk inngrep»

– I Norge har vi ytringsfrihet. Samtidig er det viktig å påpeke at denne ikke er absolutt. Forbudene mot trusler, hatefulle ytringer og privatlivskrenkelser er eksempler på unntak fra ytringsfriheten, sier Erlend Andreas Methi, seniorrådgiver i Norges nasjonale institusjon for menneskerettigheter.

– I tillegg vil ha det noe å si hvorvidt et arrangement er offentlig eller privat. En privat arrangør vil ha større mulighet for å kunne sette egne regler og begrensninger på ytringsfriheten enn hva som vil være tilfellet i den offentlige sfæren og det offentlige rom. For steder som ligger tett opp til «staten Norge» vil ytringsfrihetens vern være sterkest. I en fotballsammenheng kan et eksempel være en landskamp på Ullevaal stadion. I motsatt ende ligger ditt private hjem, der du bestemmer hva som kan sies.

NFF er en folkebevegelse, den tilhører nordmenn, landslaget er denne organisasjonens spydspiss og landskampene er denne folkebevegelsens viktigste utstillingsvindu. Og flere ledd i organisasjonen er hjulpet av offentlige midler, i form av bidrag til anlegg for eksempel.

– Dette er alle momenter som taler for at NFF vil ha mindre anledning til å begrense ytringsfriheten på landskamper enn hva som vil være tilfelle for andre private arrangører.

I 2014 tok Norge i mot Russland på Ullevaal. Flere ønsket å markere seg mot Russlands behandling av homofile ved å ta med seg regnbueflagg inn på stadion. På forhånd fikk aktivistene beskjed av NFF at regnbueflagg ville bli konfiskert, og det med politiets hjelp.

– Et slikt inngrep er problematisk. Både med tanke på NFFs ønske om å begrense ytringsfriheten og at politiet hjelper dem med å gjennomføre den begrensningen. Dette er helt klart lovlige ytringer.

– Det offentlige kan i utgangspunktet heller ikke forhåndssensurere – man kan ikke nekte noen fordi man antar at de vil framsette en ytring som er av hatefull karakter. Om man forhåndssensurerer, må det ligge en vurdering til grunn om at ytringen vil føre til ordensproblem av en sånn dimensjon at arrangementet blir påvirket så negativt at det ikke kan gjennomføres.



Når det gjelder klubbenes egne arrangementer flytter pendelen seg fra offentlig sfære i retning private hjem. Molde FK eier sitt eget stadion, de kan langt på vei bestemme hva som skal ytres på sine arrangementer.

– Molde FK er ikke det vi kaller et «pliktsubjekt» – de er ikke et offentlig organ. Men mange vil nok mene at de bør ta høyde for ytringsfriheten som følge av Grunnloven og Den europeiske menneskerettighetskonvensjonen. For å begrense ytringsfriheten etter disse reguleringene må man vise at man har et formål som er legitimt, og at inngrepene i ytringsfriheten er forholdsmessige med det formålet. Ytringen på banneret, «Nei er nei», i seg selv, er nok neppe ulovlig og det er vel heller ikke stor fare for ordensforstyrrelser av en skala som gjør det vanskelig å gjennomføre arrangementet, men her kan det jo ligge vurderinger til grunn som vi ikke kjenner til, sier Methi.

Det er flere hensyn å ta enn at en fotballklubbs arrangement er privat når det gjelder begrensninger i publikums ytringsfrihet på stadion. Toppklubbene er noe mer enn bare foreninger for sine betalende medlemmer som stiller på årsmøtet. Mange klubber har i offentligheten en rolle som regionale representasjonslag. Rosenborg er «Trondheims fotballag», Start vil «samle Sørlandet», Brann spiller bergenssangen «Nystemten» før hver kamp. Flere av dem er kommet dit de er i dag ved å spille på kommunalt eide anlegg, som for eksempel Molde, mange har fått offentlig tilskudd til klubbhus og baner.

– Og det svinger pendelen mot større ytringsfrihet, selv om en klubb her og nå spiller på et stadion de selv eier, sier Methi.

I 2007 gikk Trondheims-politiet inn på tribunen på Lerkendal og fjernet et banner der daværende styreleder i Rosenborg, og nåværende NFF-president, Terje Svendsen ble framstilt som et svin.

I ettertid tok politiet i Trondheim selvkritikk. Til Aftenposten uttalte fungerende stasjonssjef ved Sentrum Politistasjon i Trondheim, Ivar Berg, at de ikke burde ha grepet inn. Aksjonen samsvarte ikke med hvordan politiet skal opptre, sa han.

Ute etter bråk

Steinar Hjelnes, leder ved vakt- og beredskapsavdelingen ved Molde politistasjon, ønsker ikke å si hvor mange politibetjenter som var i aksjon i forbindelse med kampen på søndag

– Vi går ikke ut med antallet, men det var tilstrekkelig. Vi har dårlig erfaring med Rosenborg-supportere. Det er bare europaligakamper og kamper mot Rosenborg vi er til stede på, og eventuelt når Molde møter Kristiansund på en lørdagskveld. Men vi er vanligvis ikke noen på søndagskamper

Ifølge Hjelnes hadde Molde-politiet bistand fra både Ålesund og Kristiansund. Og operasjonen er dyr, uten at Hjelnes kjenner kronebeløpet. Kostnadene ved et slikt oppbud er delt. Politiet dekker selv kostnadene som ikke angår stadionområdet. Bistand på stadionområdet må Molde FK betale.

– Jeg tør ikke si kostnader for kampen, men det er snakk om hundretusener.

I tillegg til betjenter, var det ifølge Hjelnes minst to hunder på plass.

– Fordi de er nyttige i tjenesten. Når det gjelder å håndtere uroelementer er hunder effektive. Én hund jobber for ti mann, symbolsk sagt. Det er nok at supporterne ser dem, for å si det sånn, og da skjønner de at det ikke er lurt å gjøre noe galt. De blir mest brukt til å presse mengder tilbake dersom det skulle oppstå situasjoner, de blir ikke sluppet etter enkeltpersoner, sier Hjelnes.

Rosenborg-supportere ble nektet å ta med et banner inn på stadion av Moldes vakter. På banneret sto det «Nei er nei, voldtekt = sex uten samtykke». Politiet bortviste denne personen fra stadionområdet. Hvorfor?

– Det stemmer ikke i henhold til det jeg har fått opplyst. Da de ble nektet å ta med banneret, ville de ikke inn på stadion. Det er helt garantert ikke bare fordi han hadde med banner, han fikk tilbud å gi fra seg banneret og gå inn. Han nektet det og var sikkert ufin. Jeg vet i hvert fall om en som er anmeldt for oppførselen sin overfor politiet. De gikk tilbake til skjenkestedet de var før kampen. Vi ble tilkalt dit da personalet ikke ønsket å ha ham der fordi han laget kvalm. Men det løste seg uten at noen ble pågrepet og innbrakt.

Ytringen på banneret er ingen ulovlig ytring, hvorfor ønsket politiet å vise ham bort?

– Om banneret skal inn eller ikke, det er det fotballklubben som bestemmer og vi bistår dem når det skjer ting. Jeg vet de fikk tilbud om å gi fra seg banneret og gå inn på kampen. Jeg var ikke der selv.

Hvilken instruks jobber dere etter når dere er på en slik kamp – kan Molde diktere dere?

– Nei, men de kan diktere hva som skal inn på stadion fordi det er deres egen eiendom. Om Molde Fotballklubb vil ha et banner fjernet, kan vi bistå med det. Men vi går ikke inn i en folkemengde for å hente et banner. Det kan gjøre situasjonen verre. Supporterklubbene er godt orientert om hvilke bannere klubben ikke vil ha inn, og så velger de å gjøre det for å provosere – det er det de er ute etter.

Om Molde FK som arrangør ønsker å begrense ytringsfriheten på et arrangement er det én ting, men er det politiets oppgave å fullbyrde den begrensningen av ytringsfriheten?

– Det er finjuss. Men vi hjelper dem i håndtering av hvem som skal inn. Det er privat eiendom, så vi bistår dem i å luke ut elementer som ønsker seg inn, men som klubben ikke greier å håndtere selv.

Hvilken hjemmel har dere?

– Det tør jeg ikke si. Vi er innleid av dem til å bistå området deres, og det gjør vi.

Opptrer dere da som et privat vaktselskap for Molde Fotballklubb?

– Nei. Hvilken vinkling er det du har på dette? Prøver du å framstille Rosenborg-supportere som om de er på utflukt til Molde. Var du der? Har du vært på en kamp og sett hvordan Kjernen oppfører seg når de er her? De eneste vi har problemer med, er dem. Vi vil unngå konflikter. Det er vår jobb å begrense det som skjer. Vi kunne sikkert ha tatt inn og arrestert dem, men føler vel at dette går fint for seg og sørge for at de kommer seg hjem igjen.

Er Rosenborg-supportere ute etter bråk?

– De er ute etter bråk, ja. Det er et eller annet mellom Molde og Rosenborg som ikke er bra. Vi i politiet i Molde mener åpenbart at klubben ikke har tatt tak i det, det kan du godt skrive. De har ikke tatt opp dette med sin supporterklubb for å dempe konfliktnivået.

At Rosenborg-supporterne er ute etter bråk, er det tilnærmingen dere har når dere er på sikkerhetsmøter med Molde Fotballklubb?

– Vi diskuterer på helt alminnelig nivå om hvordan vi skal håndtere tilreisende. Vi har en viss erfaring med europeiske lag. Rosenborg-supporterne blir ikke håndtert på noen annen måte enn for eksempel supporterne til Zenit St. Petersburg eller andre. Skal du vinkle dette opp mot voldtektstiltalen eller er den generelle håndteringen?

Det interessante her er hvor grensen går for begrensning i ytringsfriheten på stadion, og hva politiets rolle oppe i det skal være?

– Det er et godt spørsmål, det kan diskuteres om bannerne er rimelig uskyldige – om de hadde inneholdt navn hadde det vært annerledes. Da hadde det ikke vært noe å diskutere. Det er som sagt Molde Fotballklubb som bestemmer hvem som skal inn på stadion og hva de kan ha med seg. Vi bistår dem når vaktene ikke greier å håndtere situasjonen.

«Trist»

Tove Moe Dyrhaug, daglig leder i Rosenborg, mener avgjørelsen om å nekte banneret førte til unødvendig støy.

– Dette var Moldes hjemmekamp. Når du ber hjem gjester, er det du som bestemmer reglene. Lovverket til fotballforbundet forbyr rasistiske og politiske budskap, utover det gjøres det vurderinger. Den vurderinger tar Molde når de har hjemmekamp. Dette var et Amnesty-banner. Det kom inn i fjor, men ikke i år. Det er ikke et ulovlig banner, men Molde regjerer på Aker stadion, vi på Lerkendal. De bestemte seg for å ikke tillate det. Det var uenighet i den avgjørelsen, og da får man litt ekstra og unødvendig støy blant Rosenborgs supportere.

Hva tenker du om at politiet i Molde uttaler at Rosenborg-supportere kommer til Molde for å bråke, og at det er et problem Rosenborg som klubb ikke har tatt tak i?

– Det overrasker meg at politiet i Molde sier det. Vi har et godt samarbeid med politiet i både Trondheim og Molde. Vi har et godt samarbeid med Molde Fotballklubb i forkant av kampene. Det er faktisk sånn at Rosenborg-supportere reiser til Molde for å gå på kamp i Molde og for å heie på Rosenborg. Og så fører det alltid med seg ting rundt når supportere er på tur og de er i en mengde – det gjør det også når Molde-supportere er i Trondheim.

Hva tenker du om at Molde-politiet har en slik oppfatning av Rosenborg-supporterne?

– Det er bare trist.

Espen Viken, talsperson i Rosenborgs supporterklubb Kjernen, er ikke imponert over Molde-politiets syn på Rosenborg-supportere

– Jeg synes det blir voldsomt urettferdig og uprofesjonelt å skjære alle over kam. Det finnes enkeltsupportere i alle miljøer som er ute etter andre ting enn det vi skulle ønske oss. Når politiet i Molde opplever det på den måten, er mitt råd til dem å se på hvordan de selv tar stilling til dette. Om de hadde valgt å bruke andre briller enn dem de har hatt på seg de siste fem-ti årene – skiftet styrke, byttet innfatning eller vurdert å ta brillene av seg – kunne kanskje samarbeidet og den konstruktive dialogen ha blitt bedre. Vår erfaring er våre supportere står inne for en akseptable supporterkultur generelt, men at ulike situasjoner kan prege aktiviteten – og her må vi alle ta ansvar, sier Viken.

Verken presseansvarlig i Molde FK, Per Lianes, eller klubbdirektør Øystein Neerland har svart på Josimars henvendelser.